ไฟแนนซ์ทูเดย์
คิกออฟในตำแหน่งขุนคลังไปอย่างได้ใจแฟนคลับเรดอาร์มี สำหรับ กิตติรัตน์ ณ ระนอ
31 ม.ค. 2555

“ไม่มีคำว่าแพ้หากว่าเราได้เริ่ม ไม่มีคำว่าอยู่ที่เดิมหากเราได้ค้นหา”
...คิกออฟในตำแหน่งขุนคลังไปอย่างได้ใจแฟนคลับเรดอาร์มี สำหรับ กิตติรัตน์ ณ ระนอง รองนายกรัฐมนตรีและ รมว.คลัง ด้วยสไตล์การทำงานที่ รุก รับ ขับเคลื่อนเร็ว 
ผลการทำงานที่ชัดเจนทำให้แบงก์รัฐที่มีบรรยากาศอึมครึมอยู่พักใหญ่ตั้งตัวได้ จากที่ไม่กล้าขยับ เพราะนโยบายรัฐมนตรีคนเดิมสั่งจำกัดการเคลื่อนไหวในการปล่อยกู้ ทุกคนจึงเริ่มเข้าที่มั่นบัญชาการรบใหม่




 หลังวางมือมาเกือบ 5 เดือน
ประชุมบอร์ด ธ.ก.ส.ปุ๊บ รองโต้งสั่งให้เชิญผู้ชนะการประมูลจัดทำบัตรเครดิตชาวนามาลงนามสัญญา เพื่อเร่งออกบัตรให้ได้ช่วงเดือน พ.ค.นี้ อะฮ้าโดนใจ...
ว่าแต่ว่ารองโต้งขอรับ ท่านจะรู้บ้างมั้ยว่า อ้ายบัตรเครดิตจาวเหนือ เอ๊ย บัตรเครดิตจาวนานี่นะหนา สัญญากะผู้สัมปทานนั้นอัยการยังม่ายล่ายตรวจสอบนะขอรับ 
เอาอีกเรื่องนะ เงินช่วยน้ำท่วมที่ ธ.ก.ส.ปล่อยไปช่วยเกษตรกร ชาวบ้านกว่า 2,000 ล้านบาท โดยคิดดอกเบี้ยเอ็มแอลอาร์ลบ 3% นั้น ตอนนี้ต่ำกว่าซอฟต์โลนที่ท่านรัฐมนตรีได้ออก พ.ร.ก.ที่ให้แบงก์ชาติปล่อยกู้ดอกเบี้ยต่ำพิเศษ แล้วให้ธนาคารไปปล่อยกู้ช่วยผู้ประสบภัยโดยให้คิดดอกเบี้ยแค่ 3% เท่านั้น เงินทั้ง 2 ก้อนมีการคิดดอกเบี้ยจากลูกค้าอยู่ 1% ทำไงดีล่ะรัฐมนตรี จะให้ลูกค้ารีไฟแนนซ์ได้บ่ ไม่งั้นมี 2 มาตรฐานนะขอรับ ฯพณฯ
... โสฬส สาครวิศวะ กรรมการผู้จัดการ เอสเอ็มอีแบงก์ ผู้กำลังอยู่ในช่วงพระศุกร์เข้า พระเสาร์แทรก สั่งลุยแก้หนี้เสียที่ตัวเองก็ไม่ได้ก่อแต่เป็นดินพอกหางหมูมายาวนานในปีนี้ให้ลดลงให้ได้ 2,000 ล้านบาท 
เฮียโส ย้ำว่า การลดหนี้ให้ทำใน 2 ทาง 1.เร่งรัดเรื่องการฟ้องร้องดำเนินคดีและยึดทรัพย์ 
2.เร่งรัดเรื่องการปรับโครงสร้างหนี้ให้แก่ลูกหนี้ 100 รายที่เป็นเอ็นพีแอลอยู่ร่วม 1,000 ล้านบาท เพราะกลุ่มนี้กิจการยังเปิดดำเนินการอยู่และยังมีโอกาสรอดทางธุรกิจ โดยจะส่งเจ้าหน้าที่เข้าไปพัฒนาและเพิ่มศักยภาพกิจการให้เถ้าแก่น้อยอยู่รอด เร่งมือเข้าเฮียโส...